talje
Talje, mekanisk løfte- og trækanordning bestående af et antal (normalt to) blokke. Taljer anvendes hyppigt i kraner til op- og nedfiring af byrder. En talje benævnes normalt to-, tre- eller flerskåren afhængigt af det samlede antal skiver, som anvendes i blokkene; løftekraften er proportional med skæringernes antal, dvs. at der fx kun skal trækkes med 1/3 af byrdens vægt ved anvendelse af en treskåren talje, når der ses bort fra friktionstab og egenvægten af underblokken.
Taljer anvender normalt tovværk, kæde eller stålwire som hejsetov og betjenes enten med elektromotor eller håndkraft. Se også tovværk.